stanford-oval/wikipedia huggingface dataset:
מערכת אשראי חברתי
יישום > התקדמות היישום (2013-ואילך)

ב-2013, בית המשפט העליון החל ברשימה שחורה של חייבים ובעלי חוב עם כשלושים ושניים אלף שמות. הרשימה תוארה על ידי התקשורת כצעד ראשון לקראת יישום מערכת האשראי החברתי הלאומית.
בשנת 2015 הבנק העממי של סין העניק רישיון לשמונה חברות להתחיל בהפעלת מערכות ניסיוניות של אשראי חברתי. בין אלה שהורשו לכך הן חברת Sesame Credit, אשר שייכת לחברת Alibaba Group ו-Tencent, כמו גם חברות לשיתוף נסיעות הגדולות בסין כדוגמת דידי וחברת Baihe.com, בהתאמה. באופן כללי, מספר חברות משתפות פעולה עם הממשלה כדי לפתח מערכת תוכנה ואלגוריתמים. גם בית המשפט העליון החל לעבוד עם חברות פרטיות. לדוגמה, Sesame Credit החלה בניכוי נקודות זיכוי מאנשים שלא שילמו קנסות.
מלכתחילה הממשלה תכננה להעביר את מערכת האשראי החברתי לניהול בידי חברה פרטית, או בניהול צד שלישי. עד 2017, לא הוענקו אף רישיונות לחברות פרטיות לניהול המערכת. הסיבות לכך הן ניגודי עניינים ויתרת שליטה של הממשלה, כמו גם העדר שיתוף פעולה מרצון בין חברות בכל הנוגע לשיתוף מידע. עם זאת, הרעיון להעברת המערכת לניהול בידי חברה חיצונית טרם נשלל והממשלה עדיין שוקלת זאת ברצינות. חברות פרטיות גם חתמו על חוזים עם ממשלות מחוזיות להקמת תשתית בסיסית עבור מערכת האשראי החברתי ברמה המחוזית.
נכון למרץ 2017, 137 חברות דיווח אשראי מסחריות פעילות בשוק הסיני. כחלק מפיתוח מערכת האשראי החברתי, הממשלה הסינית כבר החלה בניטור ההתקדמות על ידי מערכות דירוג אשראי בניהול צד שלישי. אף שעד פברואר 2018, עדיין לא הייתה קיימת מערכת מקיפה, כלל-ארצית של אשראי חברתי, למעט מספר מערכות ניסוי, בעיקר ברמה המקומית כמו גם במגזרים ספציפיים בתעשייה. כך למשל, תוכנית כזו יושמה בשאנגחאי באמצעות אפליקציה, אשר משתמשת בתוכנת זיהוי פנים כדי לעיין ברשומות הממשלה ובדירוגי המשתמשים בהתאם.
במרץ 2018, רויטרס דיווחה כי הוטלו הגבלות על אזרחים ועסקים בעלי אמינות נמוכה. הגבלות שנכנסו לתוקף ב-1 במאי. עד מאי 2018, כמה מיליוני טיסות ונסיעות ברכבות מהירות נדחו לאנשים שהיו ברשימה השחורה.
יישום טכנולוגי

לא ברור באיזו טכנולוגיה ייעשה שימוש במערכת. עד אמצע 2018 רק מספר ניסויים בוצעו. חלק מהטכנולוגיה מסופקת על ידי קבוצת עליבאבא המהווה לחברה הגדולה בסין לשירותים מקוונים והיא גם ספקית התשלומים והקניות באינטרנט הגדולה ביותר.
יישום טכנולוגי > איסוף נתונים

ממשלת סין נחושה להעריך את אמינות האשראי של כל אדם. הנתונים מגיעים ממצב חשבונות האזרחים, כמו גם פעילויותיהם והרשתות שלהם. ספקי האינטרנט אוספים את נתוני המשתמשים ובכך מתאפשר בניית פרופיל חברתי, כולל מיקום, חברים, רשומות בריאות, ביטוח, הודעות פרטיות, מצב כלכלי, סטטיסטיקה, עיתונים מועדפים, קניות ורכישות, היסטוריה, היכרויות והתנהגות.
יישום טכנולוגי > בניית נתונים

אלגוריתמים אוטומטיים משמשים לצורך בניית הנתונים שנאספו, בהתבסס על חוקי ממשלה המגדירים את הטוב והרע בהתנהגותו של אזרח.
ההשלכות על אזרחים

התוכנית תיושם באופן מלא החל משנת 2020 ותהיה חובה על כל אזרח. לכל אזרח יהיה גמול, או עונש, בהתבסס על התנהגותם. בין העונשים שיכללו הם: אי מתן אישור לרכישת כרטיסי טיסה, הרחקה מבתי ספר פרטיים, חיבור אינטרנט איטי, הדרה מעבודות יוקרתיות, הדרה מאירוח בבתי מלון, רישום ברשימה שחורה ציבורית.
ההשלכות על אזרחים > הדרה מטיסות

עד מאי 2018, דווח על כמה מיליוני טיסות ונסיעות הרכבות מהירות שנדחו לאנשים בעלי סיכון אשראי שהזמינו כאלה. האנשים שנדחו נכללו ב"רשימה השחורה". הסיבות המדויקות להצבת האנשים ברשימה אינם ידועים. לפי הביזנס אינסיידר הסיבה יכולה להיות בשל חובות שלא שולמו, בהתאם לרשימה השחורה שנוצרה על ידי בית המשפט העממי העליון.
ההשלכות על אזרחים > הדרה מבתי ספר פרטיים

אם להוריו של הילד ציון מתחת לסף מסוים, ילדיהם לא יורשו להירשם בבתי הספר הטובים באזור.
ההשלכות על אזרחים > מעמד חברתי

חשוב גם כן, הציון האישי יכול לשמש כסמל חברתי. למשל, שירות השידוכים הגדול בסין, Baihe, כבר מאפשר למשתמשים שלו לפרסם את הדירוג של עצמם.
ההשלכות על אזרחים > אחר

הגמול לדירוג גבוה כולל גישה קלה יותר להלוואות, גישה קלה יותר לעבודות, עדיפות בניהול הליך ביורוקרטי. כמו כן, ההשלכות המיידיות על ציון נמוך, או להיות קשור למישהו עם דירוג נמוך, כולל הורדה במהירות הגלישה באינטרנט, שלילת גישה להצעות עבודה, הלוואות וניהול הליך ביורוקרטי.
ההשלכות על עסקים

בין היתר, מערכת האשראי החברתי נועד לספק תשובה לבעיה של חוסר אמון בשוק הסיני. התומכים טוענים כי זה יעזור למנוע בעיות כגון בעיות בתחום בטיחות מזון, רמאויות ומוצרים מזויפים. סין באופן רשמי מגדירה את מטרת המערכת כדי להגביר את האמון ויציבות חברתית תוך יצירת "תרבות של כנות".
עבור עסקים, המערכת נועדה להוות רגולציה בשוק. מטרת המנגנון היא להקים אכיפה עצמית רגולטורית שמונע על ידי Big data שבהם העסק יכול לתרגל "ריסון עצמי" (企业自我约束). הרעיון הבסיסי הוא כי בזכות המערכת החברות יצייתו למדיניות הממשלה ותקנותיה כדי להימנע מקבלת דירוג נמוך. כבר כיום, חברות עם דירוג אשראי טוב נהנות מהטבות כגון תנאי אשראי נוחים, שיעורי מס נמוכים יותר ויותר הזדמנויות השקעה. חברות עם דירוג אשראי נמוך מקבלות תנאים פחות נוחים להלוואות חדשות, שיעורי מס גבוהים יותר והקבלה על השקעות כמו גם הזדמנויות פחות טובות להשתתפות במימון פרויקטים ציבוריים. הממשלה מתכננת באמצעות המערכת לנטר בזמן אמת פעילויות עסקיות. במקרה זה, עבירות בתחום העסקים יכולות לגרום להורדת הדירוג כמעט באופן מיידי.
אזור גאוגרפי

מערכת האשראי החברתי תוגבל לסין היבשתית בלבד ובכך לא תחול על הונג קונג ומקאו. עם זאת, כיום, התוכניות אינן מבחינות בין חברות סיניות לבין חברות זרות הפועלות בשוק הסיני, מה שמעלה את האפשרות כי עסקים זרים הפועלים בסין יהיו אף הם נתונים למעקב המערכת.
ביקורת

המערכת כבר מעורבת במספר מחלוקות. במיוחד בשל העובדה שהיא מיושמת על אנשים ועל חברות. אנשים כבר נאלצו להתמודד עם עונשים שונים בשל הפרת פרוטוקולים חברתיים. המערכת כבר נכנסה לשימוש ובעזרתה נחסמו תשעה מיליון אנשים בעלי "דירוג נמוך" מרכישת טיסות פנים. אמנם המערכת עדיין נמצאת בשלבים מוקדמים אך כבר סייעה לאסור הורים לילדים מסוימים מלשלוח אותם לבתי ספר, כמו גם השכרת חדרי מלון באמצעות כרטיסי אשראי. בנוסף, אנשים ברשימה השחורה אינם יכולים להשיג תעסוקה. המערכת שימשה גם כדי לדרג אנשים בשל הרגלי השימוש באינטרנט (יותר מדי משחקים מקוונים מפחיתים את הדירוג, למשל), הרגלי קניות, מגוון רחב של מעשים אישיים אחרים שאין להם כל השפעה מזיקה על הקהילה הרחבה, אם בכלל.
בשל כל הסיבות הללו המערכת המוצעת נתונה לביקורת נרחבת ומתוארת על ידי משמר זכויות האדם (Human Rights Watch) כ"מצמרר" ומצויה בשימוש שרירותי לרעה על ידי השלטונות.
Vision Times תיאר את המערכת ככלי למעקב המוני ומכונת משמעת המונית.
השוואה למדינות אחרות > הממלכה המאוחדת

בשנת 2018, קרן הכלכלה החדשה השוותה את דירוג האזרח הסיני למערכות דירוג בממלכה המאוחדת. אלה כללו שימוש בנתוני דירוג האשראי של האזרח, שימוש בטלפון ותשלום שכר דירה על מנת לסנן בקשות עבודה, קביעת גישה לשירותים חברתיים וכו'.
השוואה למדינות אחרות > גרמניה

בפברואר 2018, Handelsblatt Global דיווח כי גרמניה עלולה ללכת באותו כיוון שהלכה סין. באמצעות מערכת נתוני דירוג אשראי אוניברסלית, Schufa, מיקום גאוגרפי, רשומות בריאות וכו' כדי לקבוע את הגישה לאשראי וביטוח בריאות לכל אזרח גרמני.
בתרבות הפופולרית

בפרק הראשון של העונה השלישית (שנקרא "תגובת שרשרת") של סדרת הטלוויזיה "מראה שחורה" מוצגים כמה השלכות שליליות ממערכת שכזו. השלכות שליליות דומות הוצגו גם בפרק בסדרה "האורוויל" ובסדרה "קומיוניטי".
ראו גם

סיכון אשראי
מריטוקרטיה
מערכת מוניטין
סינון שיתופי
הגבלת ילודה בסין
לקריאה נוספת

Rachel Botsman, Who Can You Trust? How Technology Brought Us Together – and Why It Could Drive Us Apart, Portfolio Penguin
תנו לסוני צ'אנס

| --- | --- |

סמליל התוכנית
 סוגה:  קומדיית מצבים
 יוצרים:  סטיב מרמל
 בימוי:  דייוויד טראנליאר 
 שחקנים:  דמי לובאטו טיפאני ת'ורנטון סטרלינג נייט ברנדון מייקל סמית' דאג ברושו אליסין אשלי ארם
 פסקול:  "So Far, So Great"
 ארץ מקור:  ארצות הברית 
 שפות:  אנגלית, צרפתית, ספרדית 
 מקום התרחשות:  לוס אנג'לס 
 מספר עונות:  2 
 מספר פרקים:  46 
 תוכנית המשך:  לגמרי במקרה!
 הפקה
 מפיקים בפועל:  שרלה ס. ברידג'יט סטיב מרמל בריאן רובינס מייקל פלדמן
 חברת הפקה:  It's a Laugh Productions, אולפני ABC 
 הפצה:  Disney–ABC Domestic Television, דיסני+ 
 אתר צילומים:  לוס אנג'לס 
 טכניקת צילום:  מערך מרובה מצלמות 
 אורך פרק:  כ-22 דקות
 שידור
 רשת שידור:  ערוץ דיסני 
 תקופת שידור מקורית:  8 בפברואר 2009 – 2 בינואר 2011
 תקופת שידור בישראל:  1 ביולי 2010 – 18 באוגוסט 2011
 קישורים חיצוניים
 אתר הסדרה
 דף התוכנית ב-IMDb
 
תנו לסוני צ'אנס (באנגלית: Sonny with a Chance) היא קומדיית מצבים אמריקאית וסדרת מקור של ערוץ דיסני, בכיכובה של דמי לובאטו. העלילה עוקבת אחר חייה האישיים, כמו גם אחר התמודדותה של המתבגרת סוני מונרו עם ההסתגלות לחיים תחת אור הזרקורים לאחר שהתקבלה כחברת צוות חדשה בקומדיית המערכונים האהובה עליה "לגמרי במקרה!", תוכנית פופולרית המשודרת בשידור חי עם קהל באולפן. קומדיה זו הייתה לסדרה המקורית הראשונה של ערוץ דיסני שצולמה במלואה בפורמט הבחנה גבוהה. יתר על כן היא נמנית בין שלוש סדרות מקור של דיסני המציגות סדרה בתוך סדרה, לצדן של "ג'ט ג'קסון המופלא" ו"שייק".
פרק הבכורה שודר ב-8 בפברואר 2009, ובישראל שודר לראשונה כשנה לאחר מכן ב-1 ביולי 2010. ב-1 ביוני 2009 פורסם כי הערוץ החליט לחדש את הסדרה ולצלם עונה נוספת, כשמנכ"ל ערוץ דיסני העולמי גארי מארש מצהיר "'סוני' הייתה להיט מרגע שעלתה לאוויר". העונה השנייה עלתה לשידור ב-14 במרץ 2010 ובישראל החלה שידוריה ב-10 בפברואר 2011. שידור פרק הבכורה של העונה הראשונה זכה למדרוג 4.1 בעוד פרק הבכורה של העונה השנייה זכה למדרוג 6.3, כמו גם העונה כולה קיבלה אחוזי צפייה גבוהים יותר בהשוואה לקודמתה. על פי דיווחים הסדרה בוטלה כשנה מאוחר יותר ב-19 באפריל 2011 בעקבות הצהרה של לובאטו על עזיבתה באופן רשמי, אולם למעשה החליט הערוץ להחזיר את הסדרה לעונה שלישית עוד ב-12 בנובמבר 2010. בנקודה זו תפקידה של לובאטו היה בגדר סימן שאלה נוכח העובדה שהתאשפזה במכון לגמילה שבועיים לפני כן, אך בהמשך, וללא כל התייחסות לעניין באופן פומבי, ההפקה המשיכה בצילומים כמתוכנן בינואר 2011 בלעדי לובאטו.
בתחילת חודש אפריל ולפני הצהרתה של לובאטו, ערוץ דיסני החליט לשווק את הסדרה מחדש תחת השם "לגמרי במקרה!" לקראת העונה השלישית, אם כי היא נחשבת כסדרה-בת. העונה שמה דגש על קומדיית המערכונים "לגמרי במקרה!" המוצגת בסדרה, להבדיל מהעונות הקודמות שהתמקדו בסצנות מאחורי הקלעים. השם החדש נחשף ב-4 באפריל 2011 וכאמור בהמשך אותו החודש לובאטו הודיעה על פרישתה. פרק הבכורה של "לגמרי במקרה!" שודר ב-5 ביוני 2011 וזכה ל-4.1 מיליון צופים, אך עם הזמן אחוזי הצפייה ירדו משמעותית והסדרה בוטלה לאחר עונה אחת שכללה 26 פרקים. בישראל שודר לראשונה ב-6 בפברואר 2012.
"תנו לסוני צ'אנס" ירדה מהמסך ב-2 בינואר 2011 אחרי שתי עונות ו-46 פרקים. הסדרה הייתה מועמדת ל-12 פרסים, בקטגוריות שונות, מהן זכתה ב-5. מתוך 5 פרסים, 3 הוענקו ללובאטו.
סקירת סדרה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 21 | 21 | 8 בפברואר 2009 | 22 בנובמבר 2009 |
|  | 2 | 26 | 26 | 14 במרץ 2010 | 2 בינואר 2011 |
עלילה

אליסון "סוני" מונרו (דמי לובאטו) היא נערה מתבגרת מוויסקונסין שנוהגת להעלות סרטונים מצחיקים בכיכובה לרשת. מפיק קומדיית המערכונים "לגמרי במקרה!", מארשל פייק (מייקל קוסטרוף) נתקל באחד הסרטונים במהלך שוטטות באינטרנט וראה פוטנציאל בסוני. עד מהרה הוא יצר עמה קשר והציע לה לנטוש את עיר הולדתה ולעבור לגור בהוליווד יחד עם אמה קוני (ננסי מק'קאון) על מנת להשתתף בתוכנית, שהיא במקרה התוכנית האהובה על סוני ממנה היא שואבת השראה לסרטונים חדשים, ולהפוך לחברת צוות קבועה.
סוני נענתה להצעה וטסה לאתר הצילומים שבהוליווד, שם היא נפגשת עם ההפקה וצוות השחקנים; האישיות התוססת של סוני מתנגשת עם האנוכיות של השחקנית הראשית טוני הארט (טיפאני ת'ורנטון), אשר לא ממש נרגשת מהצטרפותה של חברה חדשה לצוות. מי שמשלימים את צוות השחקנים הם ניקו (ברנדון מייקל סמית') והסיידקיק הנועז שלו גריידי (דאג ברושו), וזורה (אליסין אשלי ארם) המקורית והמוזרה. בנוסף מתגלה לסוני כי ממול סט הצילומים של "לגמרי במקרה!" נמצא הסטודיו של סדרת הדרמה לנוער "מקנזי פולס", וחבריה לצוות מספרים לה על יריבות ארוכה שקיימת ביניהם.
כשסוני הופכת לחלק מהתחרות המרה בין שני הצוותים היא זוכה להכיר את כוכב הסדרה וכובש הלבבות צ'אד דילן קופר (סטרלינג נייט). השניים עוברים תלאות רבות הן כיריבים והן בפן האישי עד לכאשר הם הופכים לזוג, ונדמה כי החברות ביניהם היא זו שהרגיעה את התחרות בין השחקנים של שתי הסדרות ואף קירבה אותם אחד לשנייה, אולם אז צצות בעיות במערכת היחסים בין צ'אד לסוני שהופכת עד מהרה לקשר אהבה שנאה בין השניים, וכעת הם מנסים להתגבר בכל פעם מחדש על מכשול אחר. בסופו של דבר אישיותו הבלתי ניתנת לשינוי של צ'אד מביאה את הקשר לידי סיום, אולם השניים מודים בסוף הסדרה שהניצוצות ביניהם עדיין קיימים.
עלילה > סדרות בתוך הסדרה > לגמרי במקרה!

So Random! היא קומדיה הבנויה ממערכונים שטותיים אותם מבצעים לרוב כל צוות השחקנים שכולל את סוני מונרו, ניקו האריס, גריידי מיצ'ל, זורה לנקסטר וטוני הארט. במסגרת המערכונים, אותם השחקנים כותבים בעצמם, הם מופיעים בדמויות שונות להן נלוות תחפושות מגוחכות. סדרה זו הפכה בהמשך לספין-אוף של הסדרה "תנו לסוני צ'אנס" אחרי פרישתה של לובאטו.
עלילה > סדרות בתוך הסדרה > מקנזי פולס

Mackenzie Falls היא דרמת נעורים בה השחקנים משחקים בהגזמה קומית. שמה לקוח משם הדמות שמגלם צ'אד בסדרה (מקנזי) ומהעיר המוצגת בה, שממוקמת ליד מפל מים (באנגלית: Waterfall). הסדרה עוסקת במקנזי וחברת המים שלו. כוכב הסדרה הוא צ'אד דילן קופר ושאר צוות השחקנים כולל את מרתה בלאטיקו (פנלופי בסדרה), סקיילר דה ויין (דבון), צ'סטיטי אן דה וייט (קלואי), פרגוסון מייקלס (טרוור) ופורטלין מדיסון. התוכנית היא המתחרה העיקרית של "לגמרי במקרה!", ואף על פי ששתיהן מצולמות באותם האולפנים - "מקנזי פולס" מוערכת יותר בגלל היותה סדרת דרמה, דבר אשר מקנה לה הטבות מיוחדות כמו חדר מדיטציה, שירותים לא כימיים, מנות שמורות בקפיטריה ועוד.
דמויות ואורחים > דמויות משניות

קוני מונרו (ננסי מק'קאון): אמה הדאגנית, האוהבת והאכפתית של סוני. קוני מעט מוזרה אבל היא נותנת עצות טובות ותמיד רוצה את הטוב ביותר עבור בתה. היא תומכת בהשתתפותה של סוני ב"לגמרי במקרה!", אולם מצפה ממנה להמשיך להשקיע בלימודים ולשמור על סדרי העדיפויות שהיו לה עד כה. היא וסוני גרות בדירה משותפת. קוני רוקמת על בד קנבס והיא מכורה ל"מקנזי פולס".
מרשל פייק (מייקל קוסטרוף): המפיק בפועל של "לגמרי במקרה!". מרשל גר עם אמא שלו והוא מצטייר כאופטימי רוב הזמן, כל עוד לא מדברים על ההתקרחות שלו, וכשיש בפיו חדשות רעות הוא מעדיף לשיר אותן.
מר קונדור (דניאל רובק): המנהל הראשי של "אולפני קונדור". הוא מבטל את הסדרה של כל שחקן שמעביר עליו ביקורת. יש לו בת בשם דקוטה שמצליחה להסתיר ממנו את העובדה שהיא למעשה רעה ותוקפנית.
דקוטה קונדור (ג'י הנליוס): בתו בת ה-9 של מר קונדור. בגלל העובדה שאביה הוא מנהל האולפנים, דקוטה נוהגת לסחוט את המפורסמים כדי שימלאו את בקשותיה, ובשל כל היא עד מהרה הופכת שנואה על כולם, אולם כולם פוחדים לספר למנהל האולפן מחשש שיפטר אותם. עם זאת, כשמרשל ואביה נמצאים בסביבה היא מצליחה להתחבב עליהם ולהסתיר את האמת. היא האויבת המושבעת של זורה ונדמה כי הן אויבות ותיקות.
ג'וי ביטרמן (ויקי לואיס): המורה הדיכאונית והרעה של הילדים על הסט. היא טוענת שלא צחקה מאז שהשתחררה מחיל הים האמריקאי, מה שאולי מסביר את התנהגותה המרירה והקשוחה כלפי התלמידים. ג'וי גרה לבד עם 16 החתולים שלה והיא מאוהבת במרשל.
מרפי (סטיב הייטנר): השומר הבלתי שגרתי שעובד ליד הסט של "לגמרי במקרה!". הוא קפדן ולעיתים לוקח את עבודתו ברצינות רבה מדי. מרפי נוהג לבדוק בצורה מוזרה וחשדנית חבילות שנשלחות לתוכנית והוא לרוב אוכל אותן. מרפי רואה בניקו וגריידי כאויביו המושבעים ללא סיבה נראית לעין, ומרבה להציק להם; הוא מכנה אותם "גבירותיי" ונוהג לקחת להם את מגש הפיצה, לנגוס בכל משולש ולהחזיר למקום רק כדי לעצבן אותם.
מרתה בלאטיקו (לזלי אן-האף): אחת השחקניות ב"מקנזי פולס" המגלמת בסדרה את פנלופי. היא מפלילה את סוני בפשעים שלא ביצעה כדי לגנוב את צ'אד לעצמה, ואף הרחיקה לכת פעם אחת כשכמעט הרגה את סוני באמצעות פצצה. היא לבסוף נעצרת על ידי המשטרה לאחר שטוני מגלה שהיא התחזתה לויקי סיקוויץ'.
סקיילר דה ויין (ויליאם ג'ורג'ס): אחד השחקנים ב"מקנזי פולס" המגלם בסדרה את דבון.
צ'סטיטי אן דה וייט (אשלי ג'קסון): אחת השחקניות ב"מקנזי פולס" המגלמת בסדרה את קלואי. היא מחליפה את פורטלין בעונה השנייה.
פרגוסון מייקלס (דה-וון ניקסון): אחד השחקנים ב"מקנזי פולס" המגלם בסדרה את טרוור.
פורטלין מדיסון (ג'יליאן מאריי): אחת השחקניות ב"מקנזי פולס" המגלמת בסדרה את פורטלין. היא הנערה העשירה והרעה שלרוב לא מצטיירת כחכמה במיוחד.
גרנט מיטשל (פרסטון ג'ונס): אחיו הבריון של גריידי אשר נוהג להתגרות בו ולהציק לו, בעיקר על חוסר המזל שלו עם נשים. הוא תלמיד קולג' גאה ומצטייר כרודף שמלות, אולם בהמשך הוא מודה כי גריידי הוא החבר הטוב ביותר שיש לו ושהוא מקנא בו עד כדי כך שהיה רוצה להידמות לו. קרנט משיג לבסוף עבודה ב"אולפני קונדור" כשחקן הראשי ב"מקנזי פולס" במקום של צ'אד.
מל וינטרס (סקיילר דיי): מלצרית בחנות הקפה "הפטיו" והשכנה החדשה של סוני. מל דלוקה על גריידי והוא דלוק עליה. היא מופיעה לראשונה בפרק האחרון של העונה השנייה.
דמויות ואורחים > אורחים

עדן שר (עונה 1 פרק 6)
קלי בלטץ' (עונה 1 פרק 9)
סלינה גומז (עונה 1 פרק 13)
רוברט אדמסון (עונה 1 פרק 16)
כריסטינה מור (עונה 1 פרק 18)
ג'ף דנהאם (עונה 1 פרק 18)
מדיסון דה לה גרזה (עונה 1 פרק 20)
אסטל האריס (עונה 2 פרק 29)
קרול לוקטל (עונה 2 פרק 29)
לארי גלמן (עונה 2 פרק 29)
רייבן סימון (עונה 2 פרק 36)
לו פריגנו (עונה 2 פרק 38)
שאקיל אוניל (עונה 2 פרק 39)
אולסטאר וויקנד (עונה 2 פרק 39)
ג'ו ג'ונאס (עונה 2 פרק 43)
פסקול

אלבום הפסקול של הסדרה בעל אותו השם יצא לאור ב-5 באוקטובר 2010 דרך חברת התקליטים וולט דיסני רקורדס. בישראל הופץ הפסקול ב-11 בנובמבר 2010. האלבום מכיל 9 שירים מתוך שתי העונות, ולמעט שיר אחד שבוצע על ידי להקת אולסטאר ויקנד הם בוצעו על ידי שלושת שחקני הסדרה הראשיים; דמי לובאטו, טיפאני ת'ורנטון וסטרלינג נייט. במצעד האלבומים בילבורד 200 הגיע הפסקול למיקום שיא 163, מיקום שהפך אותו לפסקול הכי פחות מצליח של לובאטו במצעד זה. עם זאת, במצעד אחר של בילבורד, US Top Soundtracks, הגיע הפסקול למיקום שיא 8, ובמצעד נוסף שלו, מצעד אלבומי הילדים, הגיע הפסקול למיקום שיא 3. הסינגל המוביל מתוך האלבום "Me, Myself and Time" בביצועה של דמי לובאטו יצא כסינגל שיווקי ב-3 באוגוסט 2010.
כתב אתר הביקורות Allmusic, אנדרו ליהיי העניק לאלבום דירוג 2 כוכבים מתוך 5 כוכבים בסך הכל, ונתן ביקורת בונה לשלושת הזמרים באומרו "הן לת'ורנטון והן לנייט מגיע שיבוח על שעזרו בכתיבת השירים בביצועם, אם כי הדבר אינו מאפיל על העובדה שרוב החומרים כאן הם נוסחאות פופ-רוק, נטולות כל ייחוד או שוני מאלבומים אחרים של דיסני. הקולות הם מוכוונים, צעד שמבטל את הייחוד הטבעי של כל אחד מקולות הזמרים, ואת המוזיקה מנגנים נגני פרילאנס שאפילו לא ניתן להם קרדיט. אף אחד מהדברים הללו לא באמת משנה כמובן - הילדים שצופים ב"תנו לסוני צ'אנס" לא שמים קצוץ על שמו של נגן הבס - אולם זה לא מתיישב היטב על לובאטו, לה יש הכי הרבה מה להפסיד כמוזיקאית בהתהוות כשאלבומים כמו זה יוצאים לאור".
| Sonny with a Chance> מס' | Sonny with a Chance> שם | Sonny with a Chance> כותב(ים) | Sonny with a Chance> מבצע | Sonny with a Chance> משך | Sonny with a Chance>  | Sonny with a Chance>  | Sonny with a Chance>  | Sonny with a Chance>  | Sonny with a Chance>  |
| --- | --- | --- | --- | --- | --- | --- | --- | --- | --- |
| 1. | Me, Myself and Time  | אנטוניטה ארמאטו, טים ג'יימס, דוורים קאראוגלו | דמי לובאטו | 3:47 |  |  |  |  |  |
| 2. | Hanging  | לורן קריסטי, גרהאם אדוארדס, סקוט ספוק, סטרלינג נייט | סטרלינג נייט | 2:59 |  |  |  |  |  |
| 3. | Kiss Me  | אדריאן גורביץ', טיפאני ת'ורנטון | טיפאני ת'ורנטון | 3:35 |  |  |  |  |  |
| 4. | What to Do  | ג'יאניני לורי, אריס ארקונטיס, חן נאמן | לובאטו | 3:03 |  |  |  |  |  |
| 5. | How Do We Do This  | קריסטי, אדוארדס, ספוק, נייט | נייט | 2:53 |  |  |  |  |  |
| 6. | Work of Art  | אדם אנדרס, ניקי הייסמן, פאם שאיינה | לובאטו | 2:56 |  |  |  |  |  |
| 7. | Come Down With Love  | זאכרי פורטר, נתן דרמודי, מייק דיילי | אולסטאר וויקנד | 3:06 |  |  |  |  |  |
| 8. | Sure Feels Like Love  | מרשל אלטמן, ג'ף כהן, ת'ורנטון | ת'ורנטון | 3:44 |  |  |  |  |  |
| 9. | So Far, So Great  | לורי, ארקונטיס, נאמן | לובאטו | 2:14 |  |  |  |  |  |
| משך כולל: | משך כולל: | משך כולל: | משך כולל: | 26:17 |  |  |  |  |  |
פסקול > Me, Myself and Time

הסינגל המוביל והיחיד מתוך האלבום Me, Myself and Time (בתרגום חופשי: אני, עצמי וזמן), בביצועה של דמי לובאטו, יצא לאור דרך חברת התקליטים וולט דיסני רקורדס ב-3 באוגוסט 2010 בפורמט הורדה דיגיטלית. השיר הופיע בפרק הרביעי של העונה השנייה והיה לביצוע המוזיקלי הראשון של לובאטו בסדרה.
פסקול > Me, Myself and Time > מצעדים

| מדינה | מצעד | מיקום שיא |
| --- | --- | --- |
| ארצות הברית ארצות הברית | Billboard Bubbling Under Hot 100 Singles | 7 |
| ארצות הברית ארצות הברית | Billboard Hot Digital Songs | 69 |
| קנדה קנדה | Billboard Hot Canadian Digital Songs | 74 |
על הסדרה > הפקה

השם המקורי של הסדרה היה "Sketchpad!" (סקטצ'פאד!), ושמה במקור של הדמות הראשית היה מולי מונרו. בהמשך השם נקבע כ-"Welcome to Mollywood" (ברוכים הבאים למוליווד). אחרי שהופצו בפומבי החומרים הראשוניים של הסדרה הוחלט לשנות את שמה של הדמות הראשית להולי, ולפיכך הוחלף שם הסדרה ל-"Welcome to Holliwood" (ברוכים הבאים להוליווד). השינוי הסופי והאחרון היה כאמור לשם סוני מונרו, ולאחר מכן הוענק לסדרה שמה הסופי "Sonny with a Chance". השם הוא משחק מילים שלקוח מהמשפט "Sunny with a chance of rain" (שמשי עם סיכוי לגשם), אותו אומרים לרוב החזאים, שמשקף את מגוון המצבים הקומיים הבלתי צפויים אליהם נקלעים צוות השחקנים בכל פרק מחדש. לובאטו נבחנה במקור עם ברידג'יט מנדלר והייתה זו שנבחרה מבין השתיים.
בסדרה מוצגת הסדרה "לגמרי במקרה!" המורכבת ממערכונים, זאת כחלק משימוש באמצעי סדרה בתוך סדרה, וכלל המערכונים מופקים במלואם כסדרה בפני עצמה. המפיק בפועל של הסדרה, בריאן רובינס שימש בעבר כמפיק בפועל ואף כתסריטאי בקומדיות מצבים דומות המורכבות ממערכונים כמו "All That" ו"המופע של אמנדה" בערוץ ניקלודיאון המתחרה.
נשיא ערוץ דיסני העולמי, גארי מארש טוען כי "סדרה זו נעוצה באחת מתכונות הליבה התימתיות המאפיינות אותנו (הערוץ), שהיא לרדוף אחרי החלומות שלך. בנוסף הייתה אפשרות לעשות תוכנית היברידית". צילומי הסדרה החלו ב-15 בספטמבר 2008 והעונה הראשונה כולה צולמה בבמה 11 שבאולפני NBC בברבנק, קליפורניה. לקראת העונה השנייה הועברו הצילומים לאולפני הוליווד סנטר השוכנים בהוליווד שבקליפורניה, שם צולמו סדרות מקור נוספות מטעם ערוץ דיסני כגון "החיים היפים על הסיפון", "המכשפים מוויברלי פלייס" ו"ג'ונאס".
על הסדרה > פרישתה של דמי לובאטו

ב-12 בנובמבר 2010 פורסם כי הפקת העונה השלישית הולכת לצאת לדרך ללא נוכחותה של השחקנית דמי לובאטו, המגלמת את דמותה של סוני מונרו, לאחר שזו רק עתה השתחררה (שבועיים לפני מועד תחילת הצילומים) מאשפוז במכון גמילה והייתה שרויה עדיין בתהליך ההחלמה מבעיותיה הנוגעות לבריאות הנפש. ב-19 באפריל 2011 הודיעה לובאטו באופן רשמי על פרישתה מהסדרה בריאיון למגזין פיפל, שם הסבירה ש"אני לא חושבת שלחזור ל'תנו לסוני צ'אנס' יהיה בריא לתהליך ההחלמה שלי. להיות מול מצלמה יעשה אותי לחוצה ... זה קצת עצוב לי שפרק בחיים שלי נגמר, אבל לא יכלה להיות נקודת זמן טובה יותר בשבילי להמשיך הלאה ... זה היה נראה לי הגיוני להתקדם ולעזוב את הסדרה כדי להתמקד במוזיקה שלי". כתוצאה מפרישתה של לובאטו, "תנו לסוני צ'אנס" הפכה לסדרה השנייה של ערוץ דיסני (אחרי "So Weird") במסגרתה שחקן או שחקנית ראשיים עוזבים בעוד הסדרה באוויר, ולסדרה הרביעית של הערוץ (לצד "כל כך רייבן" ו"ג'ונאס") במסגרתה חבר צוות מרכזי עוזב בעוד הסדרה באוויר. בהתבסס על פורמט חדש, העונה השלישית הפכה לבסוף לסדרה בפני עצמה.
על הסדרה > ספין אוף

כתוצאה מפרישתה של לובאטו, הסדרה שווקה מחדש לקראת העונה השלישית תחת השם "לגמרי במקרה!" ובמסגרת פורמט חדש לפיו הסדרה תתמקד במערכונים בלבד, בשונה משתי העונות הקודמות שכללו בנוסף סצנות ותעלולים מאחורי הקלעים. בכל פרק מוצג מערכון פארודי לצד הופעה מוזיקלית בביצועו של כוכב אורח. השחקנים המקוריים של הסדרה "לגמרי במקרה!" שהוצגה במסגרת "תנו לסוני צ'אנס" המשיכו לככב גם בסדרה זו, הן בתור הדמויות ששיחקו בסדרה המקורית והן בתור הדמויות שמופיעות במערכונים, ואליהם הצטרף בנוסף השחקן סטרלינג נייט. הצילומים לסדרה החלו ב-30 בינואר 2011, והשם החדש נחשף כשלושה חודשים מאוחר יותר ב-4 באפריל. פרק הבכורה של "לגמרי במקרה!" שודר בערוץ דיסני ב-5 ביוני 2011 ונצפה בקרב 4.1 מיליון ילדים בתחום הגילאים 6–11 ובני נוער בתחום הגילאים 9-14. בישראל שודר פרק הבכורה כשנה לאחר מכן ב-6 בפברואר 2012. בהמשך ספגה הסדרה נתוני מדרוג נמוכים למדי, ואחרי עונה אחת שכללה 26 פרקים היא אינה נבחרה להתחדש לעונה נוספת.
תדמית הסדרה > ביקורות

רוב הביקורות שקיבלה הסדרה היו חיוביות; מדרוג הסדרה באתר TV.com עומד על 7.4 נקודות מתוך 10 נקודות סך הכל. אתר Common Sense Media העניק לסדרה 4 כוכבים מתוך 5 כוכבים סך הכל לצד המשוב "נערה מהמערב התיכון סוחפת את הוליווד בסערה; מהנה עבור ילדים בגילאי טרום ההתבגרות".
תדמית הסדרה > מדרוג

הפרק הנצפה ביותר של הסדרה "תנו לסוני צ'אנס" הוא פרק הבכורה של העונה השנייה עם כ-6.3 מיליון צופים, ואילו הפרק עם אחוזי הצפייה הנמוכים ביותר הוא הפרק השלישי בעונה השנייה עם כ-2.9 מיליון צופים.
| עונה ראשונה> פרק | עונה ראשונה> מספר צופים | עונה ראשונה> פרק | עונה ראשונה> מספר צופים | עונה שנייה> פרק | עונה שנייה> מספר צופים | עונה שנייה> פרק | עונה שנייה> מספר צופים |
| --- | --- | --- | --- | --- | --- | --- | --- |
| 1 | 4.1 | 14 | 5.2 | 22 | 6.3 | 36 | 4.0 |
| 2 | 4.0 | 15 | 4.0 | 23 | 3.2 | 37 | 4.0 |
| 3 | 3.5 | 16 | 5.3 | 24 | 2.9 | 38 | 4.0 |
| 4 | 3.7 | 17 | 4.1 | 25 | 3.2 | 39 | 4.0 |
| 5 | 4.1 | 18 | 4.1 | 26 | 5.4 | 40 | 4.7 |
| 6 | 3.8 | 19 | 3.3 | 27 | 3.5 | 41 | 3.7 |
| 7 | 4.0 | 20 | 3.7 | 28 | 3.4 | 42 | 3.6 |
| 8 | 3.2 | 21 | 3.8 | 29 | 5.5 | 43 | 3.8 |
| 9 | 4.4 |   |   | 30 | 5.5 | 44 | 4.0 |
| 10 | 3.7 | 31 | 3.6 | 45 | 3.2 |  |  |
| 11 | 4.1 | 32 | 3.8 | 46 | 4.7 |  |  |
| 12 | 3.4 | 33/34 | 6.1 | 47 | 5.7 |  |  |
| 13 | 4.0 | 35 | 4.5 |   |  |  |  |